**De-i iarnă sau e vară**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e atât de dor de-un vis seducător

și de parfumul clipelor trecute,

născut din remușcări un aprig dor,

să-ți mai ating iar buzele tăcute.

Ai plecat cu trenul dintr-o gară,

când te-am strigat mai tare ca o șoaptă

și-astăzi iarăși e sfârșit de vară,

iar sufletu-mi în taină încă-așteaptă.

Vagoane trec de-atuncea și în gând,

privirea mea se pierde printre șine,

un vuiet surd, le număr rând pe rând,

gonind tăcerile rămase-n mine.

Dorul meu rămas pradă tăcerii,

așteptă-un tren din nou să mai apară,

pe-un peron uitat în pragul serii,

se-ntoarce aici de-i iarnă sau e vară…

Autor, Mihail Janto